KOOL พุ่งเกือบ 9% ปักธงรายได้ปี 60 โตทะลุ 42%
KOOL พุ่งเกือบ 9% ปักธงรายได้ปี 60 โตทะลุ 42% ล่าสุด ณ เวลา 15.21 น. ราคาอยู่ที่ 5.40 บาท บวก 0.44 บาท หรือ 8.87% สูงสุดที่ 5.45 บาท ต่ำสุดที่ 4.92 บาท มูลค่าซื้อขายที่ 80.63 ล้านบาท โบรกฯ แนะ “ซื้อ” ชูเป้า 6.50 บาท 
23 พ.ย. 2559

ผู้สื่อข่าวรายงานว่า ราคาหุ้นบริษัท มาสเตอร์คูล อินเตอร์เนชั่นแนล จำกัด (มหาชน)หรือ KOOL ณ เวลา 15.21 น. ราคาอยู่ที่ 5.40 บาท บวก 0.44 บาท หรือ 8.87% สูงสุดที่ 5.45 บาท ต่ำสุดที่ 4.92 บาท มูลค่าซื้อขายที่ 80.63 ล้านบาท 

นายนพชัย วีระมาน กรรมการผู้จัดการ บริษัทมาสเตอร์คูล อินเตอร์เนชั่นแนล จำกัด (มหาชน) หรือ KOOL เปิดเผยว่า บริษัทคาดรายได้ปี 60 จะเติบโตได้ 42% จากปีนี้ที่น่าจะทำรายได้ราว 900 ล้านบาท หลังจาก 9 เดือนแรกทำได้แล้ว 771.45 ล้านบาท สูงกว่าช่วงเดียวกันของปีก่อนที่มีรายได้ 640.78 ล้านบาท
โดยในปีหน้าบริษัทจะมีการเพิ่มช่องทางการจำหน่ายอย่างต่อเนื่องทั้งในประเทศและต่างประเทศตามความต้องการใช้สินค้าที่เพิ่มขึ้น รวมถึงเตรียมออกสินค้าใหม่นอกเหนือจากกลุ่มพัดลมไอเย็น
“ปีหน้าเราคาดรายได้จะโต 42% จากการออก product ใหม่อีกหลายตัว ซึ่งจะมีการเปิดตัวในเดือน ก.พ.60 และอยู่ระหว่างร่วมกันพัฒนาสินค้าอื่นๆ ที่ประหยัดพลังงาน และรักษาสิ่งแวดล้อม ที่นอกเหนือจากกลุ่มสินค้าพัดลมไอเย็น คาดว่าจะเห็นความชัดเจนได้กลางปีหน้า ซึ่งสินค้าดังกล่าวจะเข้ามาช่วยเสริมยอดขาย โดยเฉพาะการขายในช่วงโลซีซั่น”นายนพชัย กล่าว
ด้าน บล.เคทีบี แนะนำ “ซื้อ” ราคาเป้าหมาย 6.50 บาท/หุ้น โดยคาดว่าแนวโน้มผลการดำเนินงานในงวด 4Q16 ยังคงไม่โดดเด่น เนื่องจากยังอยู่ในช่วง low season ของธุรกิจ อย่างไรก็ตาม เราคาดว่ากำไรสุทธิในงวด 4Q16 จะปรับตัวเพิ่มขึ้นทั้ง QoQ และ YoY ได้ เนื่องจากร้านค้าบางแห่งจะเริ่มมีการสั่งซื้อสินค้าพัดลมไอเย็นเข้าสต็อก เพื่อเตรียมจำนวนในช่วงต้นปีหน้าที่จะเริ่มเข้าสู่ช่วง high season ตามปัจจัยฤดูกาลที่จะเริ่มมีอากาศร้อนถึงร้อนจัด ทั้งนี้ เรายังคงประเมินกำไรสุทธิปี 2016 ทำสถิติสูงสุดใหม่ที่ที่ 102 ล้านบาท เพิ่มขึ้นถึง 1,176% YoY